《山水画为祝给事题》
明代·倪谦

连峰起伏如蟠龙，幽壑下浸冯夷宫。溪深水远足鱼鳖，时有孤舟垂钓翁。

人家几簇依林薄，共食溪鲜有真乐。黄鸟啼残碧树枝，白云锁断青山脚。

篯铿之孙写作图，笔法不让方方壶。当时清隐宛在目，万朵芙蓉浮太湖。

我亦有居环水竹，西风吹老千竿玉。披图日夜忆江南，梦绕溪头旧茅屋。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。